РЕШЕНИЕ ЗА ИЗПЪЛНЕНИЕ НА КОМИСИЯТА
от 12 декември 2014 година
относно финансовото участие от Съюза за 2014 г. за покриване на разходите, извършени от Германия, Испания, Франция, Италия, Нидерландия и Австрия за борба с вредителите по растенията или растителните продукти
(нотифицирано под номер С(2014) 9478)
(само текстовете на нидерландски, френски, немски, италиански и испански език са автентични)
(2014/910/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 652/2014 на Европейския парламент и на Съвета от 15 май 2014 година за установяване на разпоредби за управлението на разходите, свързани с хранителната верига, здравеопазването на животните и хуманното отношение към тях, здравето на растенията и растителния репродуктивен материал (1), и по-специално член 45, параграф 3 от него,
като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 година относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (2), и по-специално член 84, параграф 2 от него,
като има предвид, че:
(1)
В съответствие с член 16, параграф 1, букви а), б) и в) от Регламент (ЕС) № 652/2014 финансиране от Съюза може да се предоставя на държавите членки за покриване на разходите, пряко свързани, в зависимост от случая, с мерките, предприети съгласно член 16, параграф 1 или член 16, параграф 3 от Директива 2000/29/ЕО на Съвета (3) за унищожаването или ограничаването на вредители или предотвратяването на тяхното разпространение. Като преходна разпоредба в член 45, параграф 3 от посочения регламент се предвижда, че по отношение на заявления на държавите членки за финансиране от Съюза на спешните мерки, посочени по-горе и представени на Комисията до 30 април 2014 г., продължават да се прилагат членове 22 - 24 от Директива 2000/29/ЕО.
(2)
Германия представи осем заявления за финансиране от страна на Съюза. Първото заявление бе подадено на 12 декември 2013 г. и е свързано с мерките, предприети през 2012 г. за борба с Anoplophora glabripennis в Баден-Вюртемберг. Огнището на зараза с посочения вредител бе установено в този район през 2012 г.
(3)
Второто заявление бе подадено на 18 декември 2013 г. и е свързано с мерките, предприети през 2012 и 2013 г. за борба с Diabrotica virgifera в Саксония. Огнището на зараза с посочения вредител бе установено през 2012 г.
(4)
Третото заявление бе подадено на 19 декември 2013 г. и е свързано с мерките, предприети през 2012 и 2013 г. за борба с Anoplophora glabripennis в Байерн. Огнището на зараза с посочения вредител бе установено в този район през 2012 г.
(5)
Четвъртото заявление бе подадено на 3 април 2014 г. и е свързано с мерките, предприети през 2013 г. за борба с Anoplophora glabripennis в Баден-Вюртемберг. Огнището на зараза с посочения вредител бе установено в този район през 2012 г. (същото огнище като посоченото в точка 2).
(6)
Петото заявление бе подадено на 16 април 2014 г. и е свързано с мерките, предприети през 2013 г. за борба с Diabrotica virgifera в Рейнланд-Пфалц. Огнищата на посочения вредител бяха установени през 2011 г. и 2012 г.
(7)
Шестото заявление бе подадено на 16 април 2014 г. и е свързано с мерките, предприети през 2013 г. за борба с Diabrotica virgifera в Баден-Вюртемберг. Огнищата на зараза с посочения вредител бяха установени в различни селски и градски райони на посочената провинция през 2010, 2011, 2012 и 2013 г.
(8)
Седмото заявление бе подадено на 28 април 2014 г. и е свързано с мерките за борба с Anoplophora glabripennis в Северен Рейн-Вестфалия, предприети в периода от август 2012 г. до август 2013 г. Огнището на зараза с посочения вредител бе установено в този район през 2009 г.
(9)
Осмото заявление бе подадено на 30 април 2014 г. и е свързано с мерките, предприети през 2012 и 2013 г. за борба с Diabrotica virgifera в Хесен. Огнището на зараза с посочения вредител бе установено през 2011 г.
(10)
Испания представи пет заявления за финансиране от страна на Съюза на 16 април 2014 г. Първото заявление е свързано с предприетите през 2013 г. мерки за борба с Bursaphelenchus xylophilus под формата на засилени инспекции в четирите автономни области, граничещи с Португалия. Тези инспекции бяха проведени поради продължителното присъствие на този вредител в съседните региони на Португалия, а не поради наличието на конкретно огнище на този вредител на територията на Испания.
(11)
Второто заявление е свързано с мерките за борба с Bursaphelenchus xylophilus в Галисия, които са били предприети или се планира да бъдат предприети през 2014 г. Огнището на зараза с посочения вредител бе установено в района Ас Невес през 2010 г.
(12)
Третото заявление е свързано с мерките за борба с Pomacea insularum в Каталуния, които са били предприети или се планира да бъдат предприети през 2014 г. Огнището на зараза с посочения вредител бе установено през 2010 г.
(13)
Четвъртото заявление е свързано с мерките за борба с Bursaphelenchus xylophilus в Естремадура, които са били предприети или се планира да бъдат предприети през 2014 г. Огнището на зараза с посочения вредител бе установено през 2012 г. в района на Валверде дел Фресно.
(14)
Петото заявление е свързано с мерките за борба с Bursaphelenchus xylophilus в Кастилия и Леон, които са били предприети или се планира да бъдат предприети през 2014 г. Огнището на зараза с посочения вредител бе установено в района Санкти Спиритус през 2013 г.
(15)
Франция представи две заявления за финансиране от страна на Съюза на 30 април 2014 г. Първото заявление е свързано с мерките за борба с Anoplophora glabripennis в Елзас, които са били предприети или се планира да бъдат предприети през 2014 г. Във Франция бяха предприети мерки, тъй като през юли 2011 г. бе установено наличието на посочения вредител в граничната област с Германия.
(16)
Второто заявление е свързано с мерките за борба с Anoplophora glabripennis в Корсика, които са били предприети или се планира да бъдат предприети през 2013 и 2014 г. Огнището на зараза с посочения вредител бе установено през 2013 г.
(17)
Италия представи три заявления за финансиране от страна на Съюза. Първото заявление бе подадено на 29 април 2014 г. и е свързано с мерките за борба с Anoplophora glabripennis в Марке, които са били предприети или се планира да бъдат предприети през 2014 г. Огнището на зараза с посочения вредител бе установено през 2013 г.
(18)
Второто заявление бе подадено на 29 април 2014 г. и е свързано с мерките за борба с Xylella fastidiosa в Пулия, които са били предприети или се планира да бъдат предприети през 2013 и 2014 г. Огнището на зараза с посочения вредител бе установено през 2013 г.
(19)
Третото заявление бе подадено на 30 април 2014 г. и е свързано с мерките, предприети или предвидени за периода от септември 2014 г. до септември 2015 г., за борба с citrus tristeza virus в Сицилия, където наличието на този щам е потвърдено през 2013 г.
(20)
Нидерландия представи три заявления за финансиране от страна на Съюза. Първото заявление бе подадено на 31 декември 2013 г. и е свързано с мерките, предприети през 2012 г. и 2013 г. в района на Вестланд за борба с Anthonomus eugenii. Огнището на зараза с посочения вредител бе установено през 2012 г.
(21)
Второто и третото заявление бяха подадени на 30 април 2014 г. Второто заявление е свързано с мерките за борба с Anoplophora glabripennis, предприети през 2013 г. и 2014 г. в района на Винтерсвейк. Огнището на зараза с посочения вредител бе установено през 2012 г.
(22)
Третото заявление е свързано с мерките за борба с Potato Spindle Tuber Viroid, предприети през 2013 г. и 2014 г. в района на Южна Холандия (South Holland). Огнището на зараза с посочения вредител бе установено през 2013 г.
(23)
Австрия подаде две заявления за финансиране от Съюза на 30 април 2014 г., свързани с мерките за борба с Anoplophora glabripennis. Първото заявление е свързано с мерките, предприети през 2012 и 2013 г. в района на Санкт Георген Обернберг на Инн (Sankt Georgen bei Obernberg am Inn), където огнището на зараза с посочения вредител бе установено през 2012 г. Това заявление включва актуализации на заявление, подадено през май 2013 г. по отношение на мерките, предприети през 2012 г. и планирани за 2013 г.
(24)
Второто заявление е свързано с мерките, предприети през 2013 и 2014 г. в района на Галспах, където огнището на зараза с посочения вредител бе установено през 2013 г.
(25)
В своите заявления Германия, Испания, Франция, Италия, Нидерландия и Австрия посочват, че са изготвили свои програми за действие за унищожаването или, когато е юридически възможно, спирането на разпространението на посочените по-горе вредители, появили се на тяхна територия. В програмите са определени целите, които да бъдат постигнати, мерките, които да бъдат предприети, тяхната продължителност и разходите по тях.
(26)
Всички посочени по-горе мерки представляват различни видове мерки за фитосанитарен контрол, включително унищожаване на заразени дървета или култури, прилагане на продукти за растителна защита, хигиенни техники, проверки и изследвания, извършени официално или по официално искане за мониторинг на наличието или степента на заразяване със съответните вредители, както и замяна на унищожените растения, по смисъла на член 23, параграф 2, букви а), б) и в) от Директива 2000/29/ЕО.
(27)
Техническата информация, предоставена от Германия, Испания, Франция, Италия, Нидерландия и Австрия, позволи на Комисията да направи прецизен и обстоен анализ на ситуацията. Комисията заключи, че условията за предоставяне на финансово участие от страна на Съюза, както по-специално са определени в член 23 от Директива 2000/29/ЕО, са изпълнени. Поради това е целесъобразно да бъде предоставено финансово участие от страна на Съюза за покриване на разходите по посочените заявления.
(28)
Мерките и разходите, които са допустими за финансово участие от страна на Съюза, бяха ясно посочени в писмо от 25 май 2012 г. на Комисията до ръководителите на фитосанитарните служби на държавите членки.
(29)
В съответствие с член 23, параграф 5, втора алинея от Директива 2000/29/ЕО финансовото участие от страна на Съюза може да покрие до 50 % от допустимите разходи за мерки, които са били предприети в срок от не повече от две години след датата на установяване на появата на вредител, или за мерки, които са предвидени за този срок. В съответствие с трета алинея от същия член обаче този период може да бъде удължен, ако се установи, че целта на мерките ще бъде постигната в рамките на приемлив допълнителен период, като в този случай делът на финансовото участие от страна на Съюза намалява прогресивно през съответните години.
(30)
Предвид заключенията от проведеното в периода от 30 юни до 4 юли 2014 г. заседание на работната група на Комисията за фотосанитарна оценка относно оценката на посочените искания, целесъобразно е да се удължи двегодишния период за съответните заявления за още две години съгласно член 1, параграф 2, буква б) от Регламент (ЕО) № 1040/2002 на Комисията (4). В същото време, в съответствие с принципа за прогресивно намаляване, целесъобразно е да се намали процентът на финансовото участие на Съюза за тези мерки на 45 % от допустимите разходи за третата година и на 40 % за четвъртата година на посочените искания.
(31)
Следователно финансовото участие от страна на Съюза до 50 % от допустимите разходи следва да се прилага за следните заявления: Германия, Баден-Вюртемберг, Diabrotica virgifera, селските райони на Алб-Донау-Крайс и (Alb-Donau-Kreis) и Карлсруе (2013 г.), Германия, Баден-Вюртемберг, Anoplophora glabripennis (2012 и 2013 г.), Германия, Байерн, Anoplophora glabripennis (2012 и 2013 г.), Германия, Хесен, Diabrotica virgifera (2012 г.), Германия, Рейнланд-Пфалц, Diabrotica virgifera (2013 г.), Германия, Саксония, Diabrotica virgifera (2012 и 2013 г.), Испания, Кастилия и Леон, Bursaphelenchus xylophilus (2014 г.), Франция, Корсика, Anoplophora glabripennis (2013 и 2014 г.), Италия, Марке, Anoplophora glabripennis (2014 г.), Италия, Сициля, Citrus Tristeza Virus (2014 и 2015 г.), Италия, Пулия, Xylella fastidiosa (2013 и 2014 г.), Нидерландия, област Винтерсвейк, Anoplophora glabripennis (2013 г.), Нидерландия, Южна Холандия (South Holland), Potato Spindle Tuber Viroid (2013 и 2014 г.), Нидерландия, Вестланд, Anthonomus eugenii (2012 и 2013 г.), Австрия, Санкт Георген Обернберг на Инн (Sankt Georgen bei Obernberg am Inn), Anoplophora glabripennis (2012 и 2013 г.) и Австрия, Галспах, Anoplophora glabripennis (2013 и 2014 г.).
(32)
Следователно финансовото участие от страна на Съюза до 45 % от допустимите разходи следва да се прилага за следните искания: Германия, Баден-Вюртемберг, Diabrotica virgifera, селските райони на Ращат (2013), Германия, Хесен, Diabrotica virgifera (2013), Испания, Естремадура, Валверде дел Фресно, Bursaphelenchus xylophilus (2014), Франция, Елзас, Anoplophora glabripennis (2014) и Нидерландия, област Винтерсвейк, Anoplophora glabripennis (2014), тъй като съответните мерки вече са били предмет на финансово участие от страна на Съюза съгласно Решение за изпълнение 2012/789/ЕС на Комисията (5) (Германия, Испания и Франция) и Решение за изпълнение 2013/800/ЕС на Комисията (6) (Германия, Баден-Вюртемберг, Испания, Франция и Нидерландия) за първите две години от тяхното прилагане.
(33)
Освен това следва да се прилага финансово участие от страна на Съюза до 40 % за четвъртата година за следните искания: Германия, Баден-Вюртемберг, Diabrotica virgifera, селските райони на Брайсгау-Хохшварцвалд (2013), Германия, Anoplophora glabripennis, Северен Рейн-Вестфалия (от август 2012 г. до август 2013 г.), Испания, Каталуния, Pomacea insularum (2014 г.) и Испания, Галисия, Bursaphelenchus xylophilus (2014 г.), тъй като мерките по всяко от тези четири досиета са били предмет на финансово участие от страна на Съюза по силата на Решение за изпълнение 2011/868/ЕС на Комисията (7), Решение за изпълнение 2012/789/ЕС и Решение за изпълнение 2013/800/ЕС за първите три години от тяхното прилагане.
(34)
В съответствие с член 23, параграф 6, първа и втора алинея от Директива 2000/29/ЕО може да се предприемат по-нататъшни действия предвид развитието на ситуацията в Съюза и да се вземе решение за отпускане на финансови средства от Съюза за такива по-нататъшни действия. Посочените действия трябва да бъдат обвързани с определени изисквания или допълнителни условия, ако те са необходими за постигането на съответните цели. Освен това, в съответствие с член 23, параграф 6, трета алинея, в случай че такива по-нататъшни действия по същество са предвидени за защита на територии на Съюза, различни от тази на засегнатата държава членка, може да бъде взето решение финансовото участие от Съюза да покрива повече от 50 % от разходите.
(35)
Испания е провела засилени инспекции за Bursaphelenchus xylophilus в граничната област с Португалия - в автономни области Андалусия, Кастилия и Леон, Естремадура и Галисия, като е обхванала области, които не са обозначени за посочения вредител. Посочените инспекции имат за цел засилен надзор с цел ранно откриване и унищожаване на вредителя в посочените области с оглед защитата на останалата част от територията на Съюза. Испания вече е заделила значителни ресурси за овладяване на две изолирани огнища на зараза с Bursaphelenchus xylophilus в Кастилия и Леон, Естремадура и Галисия. Смята се, че посочените действия имат за цел основно да защитят територията на Испания, както и територии на Съюза, различни от Испания, предвид голямото значение на Bursaphelenchus xylophilus за иглолистните растения и дървен материал, бързината, с която болестта се разпространява, и възможното отражение върху горите в Съюза и международната търговия с дървен материал. Поради това е целесъобразно за съответното искане да се определи по-висок дял на финансово участие от страна на Съюза, и по-конкретно 75 %.
(36)
В съответствие с член 84 от Регламент (ЕС, Евратом) № 966/2012 поемането на задължение за разходи от бюджета на Съюза се предхожда от решение за финансиране, в което се установяват основните елементи на предполагащото разход действие и което е прието от институцията или от органите, на които институцията е делегирала правомощия. В член 94 от Делегиран регламент (ЕС) № 1268/2012 на Комисията (8) са уредени подробните правила за решенията за финансиране.
(37)
Настоящото решение представлява решение за финансиране за разходите, предвидени в заявленията за финансиране, представени от държавите членки.
(38)
За целите на прилагането на настоящото решение е целесъобразно понятието „съществено изменение“ да бъде определено по смисъла на член 94, параграф 4 от Делегиран регламент (ЕС) № 1268/2012.
(39)
Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
ПРИЕ НАСТОЯЩОТО РЕШЕНИЕ:
Член 1
Финансово участие
1. Въз основа на заявленията, подадени от държавите членки и анализирани от Комисията, се одобрява предоставянето на финансиране от страна на Съюза за 2014 г. за покриване на разходите, извършени от Германия, Испания, Франция, Италия, Нидерландия и Австрия, свързани с необходимите мерки, определени в член 23, параграф 2, букви а), б) и в) от Директива 2000/29/ЕО, и предприети за борба с вредителите, включени в изброените в приложение I искания.
Въз основа на заявлението, подадено от Испания и анализирано от Комисията, се одобрява предоставянето на финансиране от страна на Съюза за 2014 г. за покриване на разходите, извършени от посочената държава членка, свързани с по-нататъшни действия, определени в член 23, параграф 6 от Директива 2000/29/ЕО, за борба с Bursaphelenchus xylophilus, включен в посоченото в приложение II искане.
2. Общият размер на посоченото в параграф 1 финансиране от страна на Съюза е 5 715 000 EUR. Максималният размер на финансиране от страна на Съюза за всяко едно от исканията е посочен съответно в приложение I или II на настоящото решение.
3. Финансирането от страна на Съюза се предоставя от следния ред на общия бюджет на Европейския съюз за 2014 г.: бюджетен ред 17 04 04.
4. Настоящото решение и приложенията към него представляват решение за финансиране по смисъла на член 84 от Регламент (ЕС, Евратом) № 966/2012.
Член 2
Изплащане на финансовото участие от страна на Съюза
1. Финансирането от страна на Съюза, както е посочено в приложения I и II към настоящото решение, се предоставя, при условие че съответните държави членки:
а)
изпълняват мерките съгласно съответните разпоредби от законодателството на Съюза, включително правилата в областта на конкуренцията и възлагането на обществени поръчки;
б)
предоставят доказателства за предприетите мерки в съответствие с разпоредбите, установени в Регламент (ЕО) № 1040/2002;
в)
представят искане за плащане до Комисията в съответствие с член 5 от Регламент (ЕО) № 1040/2002, придружено от технически доклад за приложените мерки.
2. Финансирането от страна на Съюза няма да бъде извършено, ако искането за плащане, посочено в параграф 1, буква в), е подадено след 31 октомври 2015 г.
Член 3
Клауза за гъвкавост
Измененията с натрупване в разпределението за специфичните действия, които не надвишават 15 % от определената в член 1 от настоящото решение максимална вноска, не се считат за съществени по смисъла на член 94, параграф 4 от Делегиран регламент (ЕС) № 1268/2012, когато тези изменения не засягат в значителна степен естеството на действията в работната програма и нейната цел. Увеличаването на максималната вноска, посочена в член 1 от настоящото решение, не може да превишава 15 %.
Отговорният разпоредител с бюджетни кредити може да приеме посочените в първа алинея изменения в съответствие с принципите на добро финансово управление и пропорционалност.
Член 4
Адресати
Адресати на настоящото решение са Федерална република Германия, Кралство Испания, Френската република, Италианската република, Кралство Нидерландия и Република Австрия.
Съставено в Брюксел на 12 декември 2014 година.